Document ID: 31988R2010

*****
ΚΑΝΟΝΙΣΜΟΣ (ΕΟΚ) αριθ. 2010/88 ΤΗΣ ΕΠΙΤΡΟΠΗΣ
της 7ης Ιουλίου 1988
για τροποποίηση του κανονισμού αριθ. 282/67/ΕΟΚ περί των λεπτομερειών παρεμβάσεως για τους ελαιούχους σπόρους
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως της αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1098/88 (2), και ιδίως το άρθρο 24α παράγραφος 3 και το άρθρο 26 παράγραφος 3,
Εκτιμώντας:
ότι το χαρακτηριστικό των κραμβόσπορων και των γογγυλόσπορων « διπλό μηδέν» είναι η μικρότερη περιεκτικότητα σε γλυκοζινολικές ενώσεις, πράγμα που διευκολύνει την ενσωμάτωσή τους στη διατροφή των ζώων· ότι ο κανονισμός αριθ. 282/67/ΕΟΚ της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2933/87 (4), καθορίζει, στο άρθρο 3 παράγραφος 4 πρώτο εδάφιο, μια επιτρεπόμενη μέγιστη περιεκτικότητα από 20 μικρογραμμομόρια ανά γραμμάριο για τους σπόρους που ανταποκρίνονται στην περιγραφή αυτή· ότι, ωστόσο, στο δεύτερο εδάφιο της εν λόγω παραγράφου 4 προβλέπεται προσωρινή παρέκκλιση έως τα τέλη της περιόδου 1988/89, για να επιτραπεί στους εμπορευομένους να προσαρμοστούν στις νέες ποιοτικές απαιτήσεις· ότι η πείρα έδειξε ότι, για να είναι δυνατή η προσαρμογή αυτή, πρέπει να προβλεφθεί νέα παρέκκλιση·
ότι πρέπει να παραταθεί η ισχύς της παρέκκλισης που προβλέπεται στο άρθρο 4 του κανονισμού αριθ. 282/67/ΕΟΚ όσον αφορά τη χρησιμοποίηση της κοινής μεθόδου καθορισμού της περιεκτικότητας σε γλυκοζινολικές ενώσεις· ότι η πείρα έδειξε ότι μπορεί να καταργηθεί η διάταξη που προβλέπεται στο πέμπτο εδάφιο του άρθρου 7 του κανονισμού αριθ. 282/67/ΕΟΚ·
ότι είναι χρήσιμο να προσδιορισθεί ότι οι προσφορές πωλήσεων στην παρέμβαση γίνονται αποδεκτές όταν υποβάλλονται κατά την περίοδο αγοράς που αναφέρεται στο άρθρο 26 του κανονισμού αριθ. 136/66/ΕΟΚ·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός αριθ. 282/67/ΕΟΚ τροποποιείται ως εξής:
1. Στο άρθρο 3 παράγραφος 4, το δεύτερο εδάφιο αντικαθίσταται από το ακόλουθο κείμενο:
«Ωστόσο, η επιτρεπόμενη μέγιστη περιεκτικότητα σε γλυκοζινολικές ενώσεις για τους κραμβόσπορους και τους γογγυλόσπορους "διπλό μηδέν" είναι 35 μικρογραμμομόρια ανά γραμμάριο σπόρου, όσον αφορά τις περιόδους εμπορίας 1986/87 έως 1989/90.»
2. Στο άρθρο 4 δεύτερο εδάφιο, οι όροι «περίοδοι εμπορίας 1986/87 και 1987/88» αντικαθίστανται από τους όρους «περίοδοι εμπορίας 1986/87 έως 1988/89».
3. Στο άρθρο 5 παράγραφος 2, προστίθεται το ακόλουθο εδάφιο:
«Σε περίπτωση αποδοχής, η αγορά θεωρείται ότι συνάπτεται την ημέρα υποβολής της προσφοράς.»
4. Στο άρθρο 7, το πέμπτο εδάφιο διαγράφεται.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Ιουλίου 1988.

Labels: 3
17